  Туспуктэм: vk.com ( ИРО УР :: Официальная страница) Наталия Сильвестрова Ӧнер устолыкъя «Учитель года Росси – 2023» огъяросси вожвылъяськонлэн федерал люкетэз кутскиз. Сарапулысь кылтодосъя 20 номеро гимназиысь историяя дышетӥсь Филипп Мерзляков финалын Удмуртилэсь данзэ утёз. Со сярысь элькунысь дышетонэз азинтонъя институтлэн «ВКонтакте» мерлыко вотэсысь огиназ ивортӥзы. Вожвылъяськон Москва улосвылын ортче. Берпуметӥ люкетын кунысь 90 дышетӥсьёс тужгес но устоез луон понна нюръяськозы   Финал кык туръя радъяськоз. Нырысетӥяз «Разговор со школьниками», «Педагогический диктант» но «Урок» эскеронъёс ортчозы. Тужгес но трос балл люкам дышетӥсьёс вожвылъяськонлэн лауреатъёсыз луозы но кыкетӥ туре потозы. Кыкетӥ люкетын пыриськисьёсты «Мастер-класс», «Вопрос учителю года» но «Слово учителю» эскеронъёс возьмалозы. Вормисез но приз басьтӥсьёсты 5-тӥ коньывуонэ Кремль дворецын Бадӟым дышетон арня улсын данъялозы. Тодэ вайытом, Удмуртиысь ватсаса тодон-валанъёс сётӥсь куинь ӧнерчи огъяросси вожвылъяськонлэн финалаз потӥз. «Анай кылъя но литературая устоез дышетӥсь» вожвылъяськонэ Кузебай Герд нимо гимназиысь дышетӥсь Наталья Воронова пыриське. Ватсалом, Ижкарысь историяя дышетӥсь Артём Малинин «Учитель года России – 2022» вожвылъяськонлэн цифровой номинацияз вормиз. Тегъёс: Дышетон дышетӥсьёс вожвылъяськон Сарапул Удмуртия Россия  